

## REPUBLIKA E KOSOVËS - REPUBLIK O F KOSOVA

## KOMUNA – MUNICIPALITY

## HANI I ELEZIT

**­­­­­­­­­­­­­­­­­­­­­04/7396/2023**

**Data:01/09/2023**

**PROJEKT BUXHETI PËR VITIN 2024 DHE PARASHIKIMET BUXHETORE PËR VITET 2025-2026**

Hani i Elezit, 2023

**Hyrje**

Buxheti i komunës së Hanit të Elezit është një plan fiskal që përcakton të hyrat dhe shpenzimet e parashikuara për të udhëhequr shërbimet dhe politikat që zbatohen gjatë vitit fiskal 2024. Ai përcakton bazat për ato që do të jenë qëllimet dhe arritjet e komunitetit tonë.

Buxheti i propozuar do të vazhdojë të arrijë prioritetet afatmesme të komunës siç janë aprovuar në qershor 2023 me Kornizën Afatmesme Buxhetore 2024-2026. Ju do të shihni se këtyre prioriteteve do t’i referohem përgjatë këtij dokumenti. Për më tepër, buxheti i propozuar reflekton kryesisht kërkesat e qytetarëve/eve, siç paraqiten gjatë dëgjimeve publike buxhetore, të organizuara nga ekzekutivi dhe legjislativi komunal.

Buxheti i vitit 2024 pasqyron përpjekjen tonë të vazhdueshme për të ofruar shërbime arsimore cilësore në nivelin parashkollor, fillor dhe të mesëm; shërbime shëndetësore, si dhe zhvillim të mëtutjeshëm të infrastrukturës që do të japë kontribut drejt zhvillimit të komunës së Hanit të Elezit.

Për t’i zbatuar prioritetet e mësipërme, buxheti për vitin fiskal 2024 ka përfshirë gamën e plotë të operacioneve dhe programeve komunale të cilat i përfshijnë të mëposhtmet:

1. Zyra e Kryetarit,
2. Administrata dhe Personeli,
3. Zyra e Kuvendit Komunal,
4. Buxheti dhe Financat,
5. Shërbimet Publike, Emergjenca dhe Mbrojtja Civile,
6. Zyra për Komunitete dhe Kthim,
7. Bujqësia, Pylltaria dhe Zhvillimi Rural,
8. Zhvillimi Ekonomik dhe Turizmi,
9. Planifikimi Urban dhe Inspeksioni,
10. Shëndetësia dhe Mirëqenia Sociale,
11. Arsimi dhe Shkenca dhe
12. Kultura, Rinia dhe Sporti.

Programet e komunës vazhdojnë ta pasqyrojnë qëllimin tonë për ta përmirësuar cilësinë e jetës së qytetarëve/eve tanë/tona, shoqëruar me një menaxhim të shëndoshë dhe financiar.

Ky buxhet i mundëson komunës t’i mbajë të qëndrueshme shpenzimet dhe të financojë iniciativa dhe projekte të rëndësishme ku i keni të paraqitura më poshtë në tabelën e Investimeve Kapitale Komunale 2024-2026.

### **Të hyrat buxhetore**

Buxheti Komunal për vitin 2024 është në shumë prej 3,349,278.00 €, i cili buxhet mbështetet me 92% në transferet nga Qeveria Qëndrore në formën e Granteve Qeveritare, ndërsa shuma e mbetur krijohet nga burimet e të Hyrave Vetanake. Grantet totale nga Qeveria të propozuara për vitin 2024 janë 3,074,902.00 €, ndërsa 274,376.00 € apo 8 % paraqesin burimet nga të Hyrat Vetanake.

Shuma e granteve të transferuara në Komunë, duke përfshirë Grantin e Përgjithshëm, Grantin Specifik të Arsimit dhe Grantin Specifik të Shëndetësisë, llogariten në bazë të një formule shtetërore, e cila merr parasysh numrin e nxënësve/eve, numrin e shkollave, mësimdhënësve/eve (për Grantin e Arsimit), madhësinë e Komunës, numrin e popullsisë, etj, (për Grantin e Përgjithshëm dhe atë të Shëndetësisë).

Një ndarje nga financimi Qeveritar dhe nga Hyrat Vetanake të buxhetuara është paraqitur në grafikun vijues:

**Plani i të Hyrave Vetanake për vitin 2024 sipas llojit të të hyrave**

Të hyrat buxhetore Komunale realizohen në bazë të Ligjit për Financat e Pushtetit Lokal, Rregullores për Taksa Komunale, Rregullorës së Tatimin në Pronën e Paluajtshme si dhe dispozitave tjera ligjore të cilat përcaktojnë llojet e ndryshme të të hyrave komunale me të cilat komuna është e autorizuar dhe ka të drejtë t’i inkasoj.

Bazën e të hyrave komunale e përbëjnë Tatimi në Pronë dhe në Tokë, si gjenerator kryesor i të hyrave vetanake komunale (THVK), e që këtë lloj të hyre komuna pas grumbullimit duhet ekskluzivisht të shpenzoj vetëm për qëllime të realizimit të projekteve kapitale si, në infrastrukturë rrugore, në ujësjellës, kanalizime dhe investime e tjera, thënë ndryshe këto mjete pas inkasimit menjëherë i’u rikthehen qytetarëve/eve apo tatimpaguesëve/eve përmes formës së investimeve të destinuara për ngritjen e infrastrukturës komunale dhe mirëqenies sociale.

**Të hyrat e komunës përbëhen kryesisht nga këto lloje të të hyrave:**

* Tatimi në pronë;
* Tatimi në tokë;
* Taksat për ushtrim të veprimtarisë biznesore;
* Taksat për leje të ndërtimit;
* Taksa për shfrytëzimin e pronës komunale;
* Taksa për regjistrimin e automjeteve motorike;
* Taksat administrative komunale (taksa për dokumentacionin lidhur me statusin shoqëror si çertifikatat e lindjes, martesës, vdekjes, shtetësisë etj);
* Bashkë-pagesat në arsim;
* Bashkë-pagesat në shëndetësi dhe
* Të hyra tjera.

Plani i të hyrave për tatimin në pronë dhe tokë llogaritet në faturën vjetore Komunale, dhe bazohet në vlerën e pronës/tokës shumëzuar me normën tatimore, si dhe supozimin se Komuna do të vazhdojë përpjekjet për arkëtimin e borxheve të vjetra.

Tarifat dhe taksat e tjera përcaktohen në bazë të një rregulloreje komunale, dhe në parim përcaktohen për aq sa kostoja e tyre të rikuperohet.

### **Shpenzimet**

Kostoja e personelit apo kategoria e pagave dhe shtesave paraqesin shpenzimin më të madh të buxhetit komunal (rreth 62 % buxhetit të përgjithshëm komunal) dhe qasja për caktimin e kësaj shume është sipas formulës.

Kostot operative ose të mirëmbajtjes dhe ato operacionale të Komunës siç janë: mallrat dhe shërbimet, shpenzimet komunale dhe subvencionet përfaqësojnë me rreth 22 % të buxhetit. Rreth 16 % të buxhetit të përgjithshëm paraqesin shpenzimet kapitale të shoqëruara me investimet në Arsim, Shëndetësi, Shërbime Publike, Administratë të Përgjithshme dhe Planifikim Urban.

**Buxheti i shpenzimeve sipas kategorive ekonomike në total (3,349,278.00 EUR)**

Shpenzimet sipas kategorive ekonomike për vitin 2024:

* Pagat dhe shtesat 2,075,272.00 € apo 62 %
* Mallrat dhe shërbimet 524,500.00 € apo 16 %
* Shpenzimet komunale 93,500.00 € apo 3 %
* Subvencionet dhe transferet 113,000.00 € apo 3 %
* Shpenzimet kapitale 543,006.00 € apo 16 %
* Totali 3,349,278.00 € apo 100%

## Procesi dhe parimet e buxhetit

Çdo vit, Komuna përgatit një buxhet vjetor që llogarit të ardhurat që vijnë nga Grantet e Qeverisë Qëndrore, tatimet lokale dhe tarifat, si dhe burimet e tjera dhe përcakton një plan për mënyrën se si Komuna synon t’i shfrytëzojë ato burime gjatë vitit pasues kalendarik.

Në përputhje me Ligjin për Menaxhimin e Financave Publike dhe Përgjegjësitë, Komuna përgatit një buxhet të ekuilibruar, që do të thotë se shpenzimet e përvetësuara nuk e tejkalojnë shumën e burimeve që ajo e vlerëson se do të jenë në dispozicion për atë vit.

Procesi i buxhetimit fillon çdo pranverë (maj) kur komuna e pranon qarkoren buxhetore 01 të Ministrisë së Financave, e cila përcakton nivelin dhe burimet e ndara për komunën dhe pragun indikativ për mbledhjen e të hyrave vetanake komunale. Sipas saj Komuna e miraton Kornizën Buxhetore Afatmesme e cila paraqet planin buxhetor për vitin e ardhshëm dhe parashikimin për dy vite dhe shërben si pikënisje për përgatitjen e buxhetit të vitit të ardhshëm. Dokumenti përfshin një analizë historike të të hyrave dhe shpenzimeve të Komunës, parashikimin e kornizës financiare për të hyrat e komunës dhe analiza më të hollësishme të projekteve kapitale të Komunës, dhe aprovohet nga Kuvendi Komunal më së largu deri më 30 qershor.

Gjatë muajëve korrik-gusht, Departamentet Komunale dhe Departamenti i Buxhetit dhe Financave i Komunës vazhdojnë procesin e hartimit të buxheteve të hollësishme të departamenteve. Së pari, departamentet e tjera komunale e informojnë Departamentin e Buxhetit dhe Financave për nevojat për personel dhe nevojat e tjera për vitin e ardhshëm. Departamentet e mbështesin buxhetin e tyre kryesisht në të dhëna historike dhe inkurajohen që të mendojnë në mënyrë strategjike me qëllim të ofrimit të shërbimeve me cilësi të lartë duke ulur kostot e parëndësishme. Departamentet i hartojnë kërkesat e tyre buxhetore bazuar në një model specifik dhe i paraqesin të njëjtat në Departamentin e Buxhetit dhe Financave, si dhe Kryetarit të Komunës. Buxheti i propozuar, është në dispozicion për rishikim publik gjatë seancave dëgjimore të buxhetit për qytetarët/et. Departamentet komunale i përfundojnë buxhetet e tyre pasi të vijë qarkorja 02 e buxhetit të Ministrisë së Financave, Punës dhe Transfereve në fillim të gushtit, me limite të forta se sa duhet të shpenzojë komuna për të pesë kategoritë në vijim: paga dhe shtesa, mallra dhe shërbime, shpenzime komunale, subvencione dhe transfere si dhe investime kapitale.

Departamenti i Buxhetit dhe Financave i Komunës i rishikon hollësisht nevojat operative dhe programatike të secilit departament dhe vlerëson shumën e të hyrave që komuna do ta mbledhë gjatë vitit të ardhshëm, përveç Granteve të Qeverisë Qëndrore që do t’i marrë. Në fund të gushtit / fillimit të shtatorit, Zyra e Kryetarit dhe Departamenti i Buxhetit dhe Financave punojnë me departamentet e tjera për ta hartuar një propozim përfundimtar të buxhetit. Propozimi për buxhetin e Komunës prezantohet dhe miratohet në Asamblenë Komunale para datës 30 Shtator. Buxheti komunal më pas dorëzohet në Ministrinë e Financave dhe konsolidohet në Buxhetin e Kosovës dhe miratohet nga Parlamenti i Kosovës çdo Dhjetor, dhe bëhet Ligj. Ligji për Buxhetin e Kosovës zbatohet më 1 janar dhe po ashtu paraqet buxhetin operativ komunal për atë vit.

**Kalendari buxhetor**

**Prill-Maj**

* Komuna e pranon Qarkoren e Buxhetit 01 nga Ministria e Financave, Punës dhe Transfereve e cila parashikon financimin e burimeve të komunës, udhëzimet fillestare dhe kalendarin tregues të afatit kohor.
* Departamentet e Komunës, bazuar në qarkoren 01, i përgatisin planin e tyre të Kornizës Afatmesme të Buxhetit (KAB) për tre vitet e ardhshme.
* Zyra e Kryetarit të Komunës dhe Departamenti i Buxhetit dhe Financave në diskutim me departamentet e tjera vendosin për propozimin e KAB-it në Kuvendin Komunal.

**Qershor**

* Asambleja Komunale rishikon dhe miraton Kornizën Afatmesme Buxhetore të Komunës.

**Gusht**

* Fillon përgatitja e Buxhetit Vjetor Komunal të detajuar në bazë të Qarkores 02.
* Departamenti i Buxhetit dhe Financave të Komunës bashkë me Departamentet e tjera vazhdojnë procesin e hartimit të buxheteve të detajuara duke u bazuar në një model të sugjeruar për përgatitje të kërkesave buxhetore.
* Projekt-buxheti vihet në dispozicion të publikut për rishikim gjatë seancave dëgjimore/dëgjimeve publike të buxhetit.
* Zyra e Kryetarit të Komunës dhe Departamenti i Buxhetit dhe Financave punojnë me departamentet e tjera për të zhvilluar një propozim buxhet përfundimtar.

**Shtator**

* Asambleja Komunale diskuton dhe miraton buxhetin e propozuar.
* Buxheti i aprovuar i dërgohet Ministrisë së Financave, Punës dhe Transfereve.

**Dhjetor**

* Buxheti komunal konsolidohet në Buxhetin e Kosovës dhe miratohet nga Parlamenti.

**Janar**

* Zbatohet Ligji për Buxhetin e Kosovës dhe ku përfshihet buxheti operativ komunal për vitin.

**Gjatë tërë vitit**

* Departamenti i Buxhetit dhe Financave administron burimet e alokuara me Ligjin e Buxhetit dhe rregullisht rishikon të hyrat, shpenzimet, dhe çdo prirje apo ngjarje që mund të ndikojë në financat e Komunës.
* Në baza të vazhdueshme, departamentet komunale japin informacione mbi performancën e programeve për të siguruar që burimet e Komunës përdoren në një mënyrë që të maksimizojë vlerën e tatimpaguesit dhe të sigurojë shërbime me cilësi më të lartë.

## Dokumentet e buxhetit

Buxheti i Komunës hartohet duke u bazuar në politikat dhe dokumentet fiskale të mëposhtme, të hartuara në nivelin Qeveritar nacional dhe komunal. Meqenëse të gjitha buxhetet komunale konsolidohen në buxhetin e Kosovës, si bazë për zhvillimin e buxhetit të Komunës, duke pasqyruar të hyrat, shpenzimet dhe planin e përgjithshëm financiar për vitin e ardhshëm, janë dokumentet më poshtë:

KORNIZA AFATMESME E SHPENZIMEVE (KASH) 2024-2026

KASH-i është një dokument që hartohet çdo vit, duke përfshirë planifikimin e shpenzimeve për periudhën trevjeçare. Ai përcakton prioritetet afatmesme të shpenzimeve dhe kufizimet buxhetore karshi të cilave hartohen dhe rafinohen planet sektoriale. KASH-i siguron bazën për planifikimin vjetor të buxhetit, në nivel nacional dhe komunal, kur ai të miratohet nga Qeveria e Kosovës.

QARKORET BUXHETORE

Çdo vit, sipas kalendarit buxhetor, Ministria e Financave, Punës dhe Transfereve lëshon deri në 3 qarkore për përgatitjen dhe prezantimin e propozimeve për vitin e ardhshëm buxhetor. Qarkoret buxhetore dorëzohen në institucionet e nivelit qendror, si dhe komunat, në mënyrë që të udhëzojnë përgatitjen e buxhetit. Procesi i vërtetë i buxhetit si në organizata buxhetore qendrore, ashtu edhe në komunë, fillon kur MF dërgon qarkoren e parë.

PLANI ZHVILLIMOR DHE URBANISTIK I KOMUNËS 2010-2025

Ky është një proces dhe plan teknik që lidhet me zhvillimin dhe dizajnin e shfrytëzimit të tokës dhe mjedisit ndërtimor në komunën e Hanit të Elezit. Edhe pse ky dokument është në proces të hartimit, prapë mbetet bazë kryesore për Departamentin e Urbanizmit që të përdoret për procesin e tyre të planifikimit vjetor dhe planifikimit buxhetor.

KORNIZA AFATMESME E BUXHETIT KOMUNAL (KAB Komunale) 2024-2026

Pas pranimit të qarkores buxhetore nga MF, dokumenti KAB përgatitet çdo vit, në mënyrë që buxheti të vendoset në një perspektivë afatmesme. Asambleja Komunale miraton këtë dokument çdo vit para 30 qershorit. KAB-i Komunal mbulon përgatitjen, ekzekutimin dhe monitorimin e planit buxhetor shumëvjeçar të Komunës dhe përmban parashikimet e shpenzimeve dhe të hyrave.

RREGULLORJA E TAKSAVE KOMUNALE

Komuna miraton rregullore mbi ngarkesat, taksat dhe tarifat e përdoruesve, në bazë vjetore. Kjo rregullore përcakton ngarkesën e komunës dhe paraqet një tregues të rëndësishëm për të përcaktuar të hyrat vetanake komunale.

LISTA E PROPOZUAR E PROJEKTEVE KAPITALE SIÇ PRANOHEN NGA QYTETARËT

Çdo verë, komuna mban dëgjime buxhetore me publikun dhe si rezultat i kësaj zhvillohet një listë e projekteve, sipas kërkesave të ndryshme. Shumica e kërkesave kanë të bëjnë me projekte kapitale të vogla dhe të mëdha. Komuna i përfshin shumicën e kërkesave të pranuara në planin vjetor të buxhetit komunal.

BUXHETI I PROPOZUAR KOMUNAL

Buxheti komunal është projekti i planifikuar i operimit financiar të komunës për vitin fiskal. Në përgjithësi, një buxhet llogarit të hyrat e pritura dhe shpërndan burimet për shpenzime të veçanta sipas prioriteteve dhe veprimeve të paracaktuara për zbatim.

##

## Baza e buxhetimit

Komuna përgatit dhe prezanton buxhetin e saj vjetor sipas kontabilitetit të bazuar në para të gatshme. Një buxhet i parave të gatshme detajon të ardhurat dhe shpenzimet e parave gjatë një periudhe të caktuar buxheti, në këtë rast gjatë një viti.

**Plani i ndarjeve buxhetore për vitet 2024-2026**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Nën-program** | **Përshkrimi** | **Stafi** | **Pagat dhe shtesat** |  **Mallrat dhe shërbimet**  | **Shpenzimet komunale** | **Subvencionet dhe transferet** | **Shpenzimet kapitale** |  **Total 2024** | **Total 2025** | **Total 2026** |
| 16035 | Zyra e Kryetarit | 11 | 109,349.00 | 34,000.00 | - | 46,000.00 | - | 189,349.00 | 200,037.00 | 203,050.00 |
| 16935 | Zyra e Kuvendit Komunal | 15 | 106,571.00 | 15,000.00 | - | - | - | 121,571.00 | 120,571.00 | 117,571.00 |
| 16335 | Administrata dhe Personeli | 14 | 92,083.00 | 90,000.00 | 48,000.00 | - | 8,000.00 | 238,083.00 | 234,014.00 | 247,035.00 |
| 17535 | Buxheti dhe Financat | 8 | 62,145.00 | 3,000.00 | - | - | - | 65,145.00 | 67,886.00 | 68,237.00 |
| 18444 | Shërbimet Publike dhe Emergjenca | 10 | 81,773.00 | 105,000.00 | - | 15,000.00 | 63,000.00 | 264,773.00 | 287,466.00 | 278,036.00 |
| 19675 | Zyra Komunale për Komunitete | 1 | 7,234.00 | 500.00 | - | - | - | 7,734.00 | 7,755.00 | 8,403.00 |
| 47115 | Bujqësia, Pylltaria dhe Zhvillimi Rural | 5 | 34,274.00 | 2,000.00 | - | 16,000.00 | - | 52,274.00 | 52,412.00 | 58,030.00 |
| 48035 | Zhvillimi Ekonomik dhe Turizmi | 3 | 26,949.00 | 9,500.00 | - | 10,000.00 | - | 46,449.00 | 63,140.00 | 73,023.00 |
| 66480 | Planifikimi Urban dhe Mjedisi | 8 | 70,124.00 | 20,000.00 | - | - | 377,824.00 | 467,948.00 | 568,559.00 | 680,389.00 |
| **730** | **Shëndetësia dhe Mirëqenia Sociale** | **35** | **319,523.00** | **75,500.00** | **14,500.00** | **-** | **18,613.00** | **428,136.00** | **448,735.00** | **474,826.00** |
| 73044 | *Administrata e shëndetësisë* | 2 | 21,298.00 | 500.00 | - | - | - | 21,798.00 | 22,330.00 | 22,351.00 |
| 75050 | *Shërbimet e shëndetësisë primare* | 33 | 298,225.00 | 75,000.00 | 14,500.00 | - | 18,613.00 | 406,338.00 | 426,405.00 | 452,475.00 |
| 75671 | Shërbimet sociale | 3 | 24,059.00 | 3,000.00 | 1,000.00 | - | - | 28,059.00 | 29,802.00 | 29,298.00 |
| 85035 | Kultura, Rinia dhe Sportet | 4 | 29,800.00 | 12,000.00 | 4,000.00 | - | - | 45,800.00 | 49,326.00 | 51,745.00 |
| **920** | **Arsimi dhe Shkenca** | **147** | **1,111,388.00** | **155,000.00** | **26,000.00** | **26,000.00** | **75,569.00** | **1,393,957.00** | **1,391,678.00** | **1,403,777.00** |
| 92175 | *Administrata e arsimit* | 3 | 28,880.00 | 44,000.00 | - | 26,000.00 | 75,569.00 | 174,449.00 | 164,747.00 | 176,938.00 |
| 92890 | *Arsimi parashkollor dhe çerdhet* | 14 | 87,193.00 | 25,000.00 | 3,000.00 | - | - | 115,193.00 | 115,287.00 | 112,338.00 |
| 94020 | *Arsimi fillor* | 107 | 812,287.00 | 78,000.00 | 19,000.00 | - | - | 909,287.00 | 917,563.00 | 918,420.00 |
| 95220 | *Arsimi i mesëm* | 23 | 183,028.00 | 8,000.00 | 4,000.00 | - | - | 195,028.00 | 194,081.00 | 196,081.00 |
|  | **TOTALI** | **264** | **2,075,272.00** | **524,500.00** | **93,500.00** | **113,000.00** | **543,006.00** | **3,349,278.00** | **3,521,381.00** | **3,693,420.00** |

**Financimi i investimeve kapitale komunale 2024-2026**

|  |  |  |  |  |  |
| --- | --- | --- | --- | --- | --- |
| **Nr** | **Përshkrimi**  | **Plani 2024****(GQ & THV)** | **Vlerësimi 2025** **(GQ & THV)** | **Vlerësimi 2026** **(GQ & THV)** | **Shpenzime totale 2024-2026** |
|  |
|  | **Hani i Elezit - 659**  | **543,006.00** | **685,068.00** | **822,607.00** | **2,050,681.00** |  |
|   | **SHPENZIMET KAPITALE TOTALE** | **543,006.00** | **685,068.00** | **822,607.00** | **2,050,681.00** |  |
| **163** | **Administrata dhe Personeli** | **8,000.00** | **0** | **0** | **8,000.00** |  |
| 16335 | **Administrata** | **8,000.00** | **0** | **0** | **8,000.00** |  |
| 1 | Vendosja e ashensorit në Objektin e Komunës | **8,000.00** | **0** | **0** | **8,000.00** |  |
| **180** | **Shërbimet publike dhe emergjenca**  | **63,000.00** | **90,000.00** | **80,000.00** | **233,000.00** |  |
| **18444** | **Parandalimi dhe inspektimi i zjarreve** | **63,000.00** | **90,000.00** | **80,000.00** | **233,000.00** |  |
| 2 | Rregullimi i kanalit të hapur në fshatin Paldenicë | **0** | **20,000.00** | **15,000.00** | 35,000.00 |  |
| 3 | Rregullimi i krojeve publike në Han të Elezit dhe në fshatrat: Dromjak, Dimcë, Paldenicë, Pustenik dhe Rezhancë |  **-**  | **10,000.00** | **10,000.00** | 20,000.00 |  |
| 4 | Ndriçimi publik në fshatrat: Pustenik, Dimcë, Gorancë, Krivenik, Seçishtë, Rezhancë, Paldenicë, Dermjak |  **10,000.00**  | **20,000.00** | **15,000.00** | 45,000.00 |  |
| 5 | Riparimi i rrugëve dhe trotuareve në Han të Elezit dhe në fshatrat: Paldenicë, Seçishtë, Dimcë, Rezhancë, Krivenik |  **10,000.00**  | **10,000.00** | **15,000.00** | 35,000.00 |  |
| 6 | Ndërtimi (ngritja e deponisë) për mbetje të ngurta (inerte) |  **15,000.00**  | **0** | **0** | 15,000.00 |  |
| 7 | Rregullimi i rezervuarit të ujit në fshatin Seçishtë |  **5,000.00**  | **10,000.00** | **0.00** | 15,000.00 |  |
| 8 | Shtimi i kapaciteteve të ujit në Lagjen e Re dhe në Han të Elezit |  **23,000.00**  | **20,000.00** | **25,000.00** | 68,000.00 |  |
| **480** | **Planifikimi i Zhvillimit Ekonomik** | **0** | **20,000.00** | **25,000.00** | **45,000.00** |  |
| **48035** | **Zhvillimi Ekonomik** | **0** | **20,000.00** | **25,000.00** | **45,000.00** |  |
| 9 | Rregullimi i hapësirave turistike në Han të Elezit dhe në fshatrat: Pustenik, Krivenik, Seçishtë, Paldenicë, Gorancë | **0** | **10,000.00** | **15,000.00** | 25,000.00 |  |
| 10 | Rregullimi i shtigjeve për ecje përreth projit Dimcë-Dermjak | **0** | **10,000.00** | **10,000.00** | 20,000.00 |  |
| **660** | **Planifikimi Urban dhe Mjedisi** | **377,824.00** | **391,091.00** | **589,740.00** | **1,358,655.00** |  |
| **66480** | **Planifikimi Urban dhe Inspeksioni** | **377,824.00** | **391,091.00** | **589,740.00** | **1,358,655.00** |  |
| 11 | Mjete të lira për bashkëinvestime | **10,000.00** | **20,000.00** | **25,000.00** | 55,000.00 |  |
| 12 | Asfaltimi i rrugës Gorancë-Krivenik | **4,000.00** | **0** | **43,914.00** | 47,914.00 |  |
| 13 | Rregullimi i varrezave të qytetit dhe fshatrat Gorancë, Pustenik dhe Rezhancë | **0.00** | **10,000.00** | **25,000.00** | 35,000.00 |  |
| 14 | Rregullimi i kanalizimeve në Han të Elezit në Rr. Isa Berisha dhe zonat rurale në fshatrat: Paldenicë, Seçishtë, Pustenik, Gorancë, Dermjak, Krivenik, Dimcë | **43,000.00** | **46,442.00** | **50,000.00** | 139,442.00 |  |
| 15 | Rregullimi i prrockave dhe i kanalizimeve atmosferike në fshatrat: Paldenicë, Rezhancë dhe Seçishtë | **0.00** | **20,000.00** | **20,000.00** | 40,000.00 |  |
| 16 | Ndërtimi i mureve mbrojtëse në Lagjen e Re dhe në fshatrat: Paldenicë, Dermjak, Pustenik,Seçishtë, Gorancë, Krivenik, Dimcë | **20,000.00** | **15,000.00** | **20,000.00** | 55,000.00 |  |
| 17 | Ndërtimi i mbikalimeve në Rr. Martirët Bushi dhe Rr. Lepenci | **30,000.00** | **30,000.00** | **55,000.00** | 115,000.00 |  |
| 18 | Ndërtimi i trotuareve për këmbësor në Han të Elezit në Rr. Adem Jashari, Udha e Shkronjave, Driton Loku, Paldenicë | **0.00** | **10,000.00** | **10,251.00** | 20,251.00 |  |
| 19 | Asfaltimi i rrugës Ekzodi 99 - Hani i Elezit | **20,000.00** | **30,000.00** | **0.00** | 50,000.00 |  |
| 20 | Asfaltimi i rrugës transit në fshatin Gorancë | **0.00** | **60,000.00** | **90,000.00** | 150,000.00 |  |
| 21 | Shtrimi me kubëza betoni të rrugicave dhe trotuareve në Han të Elezit dhe fshatrat: Paldenicë, Seçishtë, Dimcë, Pustenik, Gorancë, Dermjak, Rezhancë, Krivenik | **34,324.00** | **45,000.00** | **60,575.00** | 139,899.00 |  |
| 22 | Ndërtimi (Rihapja, zgjerimi) dhe asfaltimi i rrugëve në fshatrat: Paldenicë, Pustenik, Seçishtë, Gorancë, Dimcë, Krivenik | **15,000.00** | **37,523.00** | **35,000.00** | 87,523.00 |  |
| 23 | Fabrika e ujit nga ujësjellësi i Dimcës, Shtëpia e Kulturës - Imri Curri, Stadiumi i qytetit - Suad Brava - Shpronësim | **85,000.00** | **20,000.00** | **35,000.00** | 140,000.00 |  |
| 24 | Ndërtimi i parkut në fshatin Paldenicë  | **0.00** | **12,296.00** | **5,000.00** | 17,296.00 |  |
| 25 | Rregullimi i hapësirave publike (me kubëza betoni dhe gjelbërim) ne rr. Dëshmorët e Kombit, Isa Berisha në Han të Elezit dhe rr. Gafurr Loku fsh. Paldenicë | **12,000.00** | **20,000.00** | **35,000.00** | 67,000.00 |  |
| 26 | Ndërtimi i aneksit për këmbësor në urën e Seçishtës | **0.00** | **4,830.00** | **20,000.00** | 24,830.00 |  |
| 27 | Vendosja e ekranit për prezantimin e rezultateve të ndotjes së ajrit në rr. Nuri Bushi | **0.00** | **10,000.00** | **5,000.00** | 15,000.00 |  |
| 28 | Zgjerimi i rrugës "Adem Jashari" 11 Qershori | **10,000.00** | **31,977.00** | **10,000.00** | 51,977.00 |  |
| 29 |  Ndërtimi dhe rregullimi i këndeve të lojërave në Han të Elezit dhe fshatrat Gorancë, Paldenicë, Seçishtë  | **0.00** | **10,000.00** | **10,000.00** | 20,000.00 |  |
| 30 | Asfaltimi i rrugës "Nehat Curri", lagja Curri - Dromjak | **74,500.00** | **15,000.00** | **10,000.00** | 99,500.00 |  |
| 31 | Ndërtimi i rrugës Nënbreg në fshatin Seçishtë | **20,000.00** | **10,000.00** | **10,000.00** | 40,000.00 |  |
| 32 | Ndërtimi dhe asfaltimi i rrugës Hani i Elezit - Dimcë  | **0.00** | **20,000.00** | **15,000.00** | 35,000.00 |  |
| **730** | **Shëndetësia dhe Mirëqenia Sociale** |  **18,613.00**  | **33,139.00** | **57,867.00** | **109,619.00** |  |
| **75050** | **Shërbimet e shëndetësisë primare** |  **18,613.00**  | **33,139.00** | **57,867.00** | **109,619.00** |  |
| 33 | Rregullimi i infrastrukturës së QKMF-së |  **18,613.00**  | **33,139.00** | **57,867.00** | 109,619.00 |  |
| **920** |  **Arsimi dhe Shkenca**  | **75,569.00** | **63,861.00** | **70,000.00** | **209,430.00** |  |
| **92175** |  **Administrata**  | **75,569.00** | **63,861.00** | **70,000.00** | **209,430.00** |  |
| 34 |  Rregullimi i infrastrukturës shkollore në SHML - Dardania, SHFMU - Ilaz Thaçi, SHFMU - Kështjella e Diturisë dhe SHMFU - Veli Ballazhi  | **30,000.00** | **15,000.00** | **20,000.00** | 65,000.00 |  |
| 35 |  Ndërtimi i objektit të SHFMU në Lagjen e Re  | **15,569.00** | **38,861.00** | **40,000.00** | 94,430.00 |  |
| 36 |  Pajisja me gjenerator në Qendrën Kulturore "Imri Curri"  | **20,000.00** | **0.00** | **0.00** | 20,000.00 |  |
| 37 |  Restaurimi i objekteve me trashëgimi kulturore te bunkerat në Parkun Isa Berisha dhe në shkollën fillore të fshatit Krivenik | **10,000.00** | **10,000.00** | **10,000.00** | 30,000.00 |  |

**Projeksioni i të Hyrave Vetanake për vitet 2024-2026**

|  |  |  |  |  |  |
| --- | --- | --- | --- | --- | --- |
| Nr | Përshkrimi | Viti  | Planifikimi 2024 | Parashikimi 2025 | Parashikimi 2026 |
| 2023 |
| **A** | B | C | D | E | F |
| 1 | **TË HYRAT KOMUNALE TOTALE** | **3,349,714.00** | **3,349,278.00** | **3,521,381.29** | **3,693,420.00** |
| 1.1 | **TË HYRAT VETANAKE** | **560,121.00** | **274,376.00** | **283,612.00** | **297,450.00** |
| **1.1.1** | Tatimi në pronë | 105,326.00 | 151,848.00 | 155,853.00 | 163,579.00 |
| **1.1.2** | Tatimi në tokë | 117,411.00 | 32,065.00 | 32,772.00 | 34,135.00 |
| **1.1.3** | Taksat Komunale | **267,884.00** | **75,000.00** | **78,774.00** | **81,700.00** |
|  | *Licencat dhe lejet* | 189,000.00 | 5,000.00 | 5,600.00 | 5,700.00 |
|  | *Certifikatat dhe dokumentet zyrtare* | 6,884.00 | 8,000.00 | 8,500.00 | 8,600.00 |
|  | *Taksat e pajisjeve motorike* | 30,000.00 | 9,000.00 | 9,200.00 | 9,300.00 |
|  | *Lejet per ndërtesa* | 20,000.00 | 2,000.00 | 3,000.00 | 3,100.00 |
|  | *Taksat tjera komunale* | 22,000.00 | 51,000.00 | 52,474.00 | 55,000.00 |
| **1.1.4** | Ngarkesat Komunale | **69,500.00** | **15,463.00** | **16,213.00** | **18,036.00** |
|  | *Të hyrat nga qiraja* | 6,500.00 | 663.00 | 713.00 | 1,000.00 |
|  | *Bashkë-pagesat për arsim* | 18,000.00 | 9,000.00 | 9,500.00 | 10,000.00 |
|  | *Bashkë-pagesat për shëndetësi* | 10,000.00 | 5,800.00 | 6,000.00 | 7,036.00 |
|  | *Ngarkesat rregullatore* | 17,000.00 | - | - | - |
|  | *Ngarkesat tjera komunale* | 18,000.00 | - | - | - |
| **1.1.5** | Të hyrat tjera (gjobat) | - | - | - | - |
| 1.2 | **TRANSFERET QEVERITARE** | **2,789,593.00** | **3,074,902.00** | **3,237,769.29** | **3,395,970.00** |
| **1.2.1** | Granti i përgjithshëm | 1,431,545.00 | 1,583,941.00 | 1,694,053.00 | 1,797,514.00 |
| **1.2.2** | Granti për Arsim | 993,487.00 | 1,089,623.00 | 1,122,311.29 | 1,155,981.00 |
| **1.2.3** | Granti për Shëndetësi | 364,561.00 | 401,338.00 | 421,405.00 | 442,475.00 |